
Det grenseløse Europa – om EU og grenser

Flere innfallsvinkler er mulige for å utvikle dette tema. Jeg har gjort et utvalg ut fra det jeg har tenkt meg kunne ha størst allmenn interesse. Jeg tar utgangspunkt i grensene for det geografiske og politiske Europa, går videre med grensene for EU-organenes myndighet i forhold til medlemsstatene og ”det grenseløse indre marked”, og avslutter med et spørsmål om det er noen grense for hva regioner utenfor Europa kan lære av de EUs erfaringer.

(1) Hvilke grenser er det for EUs utvidelse?

Et tilbakevendende tema i EU er om det er et motsetningsforhold mellom ”fordypning og utvidelse”. Dette knytter seg til en grunnleggende oppfatning av hva EU er eller bør være: en økonomisk integrasjonsprosess som fører til politisk integrasjon – fordypning, på den ene side, eller et løsere samarbeid basert på frihandel og konkurranse – utvidelse, på den annen side. 

En fordypning av samarbeidet er avgjort i samsvar med fellesskapets opprinnelige intensjon om en ”stadig nærmere sammenslutning mellom de europeiske folk” (fra fortalen til Roma-traktaten) bygget på ”fellesskapsmetoden” om ”de små skritt”. Tanken er nettopp at små skritt i integrasjonen fører til behov for nye skritt. Over tid vil da fellesskapet endre karakter og få et stadig sterkere politisk innhold. Dette var – og er – hensikten. 

Utvidelser med nye medlemsstater representerer for så vidt en trussel mot fordypning ved at et økende antall medlemsstater kompliserer beslutningssystemet og dessuten krever politisk og administrativ oppmerksomhet for bl a opplæring og tilpasning av nye medlemsstater. Dessuten fører utvidelser til en ”utvanning” av ”kontrollfunksjonen”. Frankrike har etter hvert fått mindre innflytelse i EU enn det landet tradisjonelt har ønsket å ha, mens Storbritannia har presset på for utvidelser – kanskje av samme grunn? 

EU har utviklet seg fra det europeiske kull- og stålfellesskap, med seks medlemsstater i 1952, til det europeiske økonomiske fellesskap – eller ”fellesmarkedet” i 1957. Den første utvidelse fant sted i 1972, da tre nye medlemsstater kom til (Danmark, Storbritannia og Irland). Nye utvidelser fant sted i 1979 (Hellas), 1986 (Spania og Portugal) og 1994 (Finland, Sverige og Østerrike). Den mest omfattende utvidelse – med 10 nye medlemsstater – fant sted i 2004, supplert med de to siste medlemsstater Bulgaria og Romania i 2007. 

I dag kan en vel si at EU27 for mange formål er likt med ”Europa”? Likevel oppstår spørsmålet om hvor grensene for EU går. 

Søkerstater må oppfylle flere vilkår, bl a om demokratiske institusjoner og at rettsstatsprinsipper følges. Men et annet av vilkårene for EU-medlemskap følger av artikkel 49 i EU-traktaten, hvor det bl a heter at ”(e)nhver europæisk stat ... kan ansøge om at blive medlem af Unionen”. Det er altså en forutsetning at en søkerstat er ”europeisk stat”. 

At alle stater på Balkan er ”europeiske” vil det trolig være enighet om. De vil etter hver kunne bli EU-medlemmer, dersom de oppfyller de øvrige vilkår og selv ønsker medlemskap. Kroatia forhandler nå om medlemskap. Makedonia har søkt medlemskap, men forhandlinger er ennå ikke åpnet. Europeiske mikrostater, som f eks Liechtenstein og Andorra, er FN-medlemmer, men blir neppe EU-medlemsstater med fulle rettigheter. Men hva med de kaukasiske stater Georgia, Armenia og Azerbaijan? Europarådet omfatter alle disse tre stater i dag. I Georgia og Armenia dominerer den kristne tro, mens Azerbaijan er muslimsk. Og – er Russland en europeisk stat? 

Man vanskelig tenke seg fullt medlemskap fra land i Nord-Afrika eller Midtøsten, iallfall ikke uten traktatendringer. Dét er ikke forelått i den nye reform-traktaten, og vil uansett ligger langt frem i tid.

Tyrkia er for tiden den mest interessante søkerstat som det forhandles med. EU anerkjenner Tyrkia som ”en europeisk stat”. Det er imidlertid stor motstand mot et tyrisk medlemskap både i EU og i Tyrkia. 

Det er pekt på at landet er folkerikt, med en lite utviklet økonomi og dominert av islam. Tyrkia (som det ottomanske rikes etterfølger) og sørøst-Europa har dessuten et vanskelig historisk forhold, preget av den tyrkiske okkupasjon. Ikke minst er spørsmålet om religion følelsesladet innad i mange EU-stater. Et tyrkisk medlemskap er potensielt viktig for fremtiden. Utfallet av forhandlingene kan lett komme til å påvirke EUs rolle som brobygger og fredsskaper (jf i denne sammenheng ”the Clash of Civilazations”, etter Samuel P Huntingtons bok). Dessuten fins det muslimske stater i Europa – Albania er et eksempel, Kosovo kan bli et nytt eksempel – og det er store muslimske minoriteter i mange EU-stater. Det kan her også vises til diskusjonen om EUs traktatgrunnlag bør henvise til den kristne tro. Dette er et følelsesladet spørsmål. Reform-traktaten (2007) viser imidlertid bare til Europas kulturelle, religiøse og humanistiske arv, ikke til kristendommen som sådan. 

Et tyrkisk EU-medlemskap er også avhengig av utviklingen i Tyrkia. Det vil f eks ikke være lett for Tyrkia å oppfylle vilkårene for medlemskap i EU, dersom landet avvikler sitt sekulære styresett og innfører et statsstyre basert på islam.

Medlemsstatene ser altså ulikt på spørsmålet om utvidelse og fordypning, men hittil må en kunne si at ”utvidelsestilhengerne” har vunnet frem. 

 (2) Hvilke grenser er det for EUs fordypning?

Grunnlaget for EU-samarbeidet er medlemsstatenes erkjennelse av at de i stadig flere sammenhenger oppnår mer samlet enn hver for seg. Det felles marked er et eksempel; mange områder innenfor miljøvern kan være et annet; utenriks- og sikkerhetspolitikk et tredje. Generelt kan en kanskje si at i en global verden kan stadig mer oppnås bedre sammen med andre stater, og at ”alenegang” ofte er et dårligere alternativ for statene.

Grensene for EUs myndighet er fastlagt i traktatene, som alle medlemsstater har sluttet seg til. Traktatregler har over tid utvidet EUs myndighet, jf f eks innføringen av euro. Men traktatgrensene for EUs kompetanse er ofte uklar, og EF-domstolen har bidratt vesentlig til klargjøring og utvidelse av EUs kompetanse gjennom rettspraksis, noe som medlemsstatene i praksis har godtatt.

Medlemsstatene har ønsket å gi de felles organer en overnasjonal beslutningsmyndighet på avgrensede områder. Overnasjonalitet innebærer at vedtak i EUs organer får umiddelbar virkninger i medlemsstatenes rettsystemer, på samme måte som om vedtaket hadde være truffet av medlemsstatens egen lovgiver. Dette innebærer spesielt at nasjonale domstoler skal anvende de overnasjonale regler som om de var nasjonal rett. Dette kalles direkte virkning. Skal EF-reglene få slik virkning, må de også gjelde i tilfelle motstrid med nasjonale regler. Dette kalles EF-reglenes forrang. I tillegg til dette kommer at mange lovvedtak kan treffes med kvalifisert flertall. Alle disse forhold (og flere til) gjør at EF-retten virker spesielt sterkt inn i forhold til medlemsstatene.

Overnasjonaliteten i EU gjør det viktig å klargjøre grensene for EU-organenes myndighet. Grensedragningen knyttes an til noen grunnleggende prinsipper i EF-retten, hvorav jeg nevner tre: nærhetsprinsippet, legalitetsprinsippet og lojalitetsprinsippet.

Nærhetsprinsippet er et prinsipp om måten en kan organisere samfunnsmessig beslutningsmyndighet på, og gjelder for så vidt generelt. Om det er staten, fylkeskommunen eller kommunen som bør ha beslutningsmyndighet på ulike områder i Norge er en del av norsk politisk debatt. Sml her f eks spørsmålene om det bør være felles barnehagepriser, om behandlingstilbudet i helsesektoren bør være det samme over hele landet osv.

Hva som er det naturlige beslutningsnivå i EU er en stadig kilde til uenighet, selv om noen tilfelle er klarere enn andre. I følge reform-traktaten har EU eksklusiv kompetanse på disse områder:  “(a) customs union; (b) the establishing of the competition rules necessary for the functioning of the internal market; (c) monetary policy for the Member States whose currency is the euro;  (d) the conservation of marine biological resources under the common fisheries policy; (e) common commercial policy”. 

Myndigheten er delt mellom EU og medlemsstatene på disse områder: “(a) internal market; (b) social policy, for the aspects defined in this Treaty; (c) economic, social and territorial cohesion; (d) agriculture and fisheries, excluding the conservation of marine biological resources; (e) environment; (f) consumer protection; (g) transport; (h) trans-European networks; (i) energy; (j) area of freedom, security and justice; (k) common safety concerns in public health matters, for the aspects defined in this Treaty”. 

I andre tilfelle har EU en samordnings- eller støttefunksjon for medlemsstatene, f eks innenfor: “(a) protection and improvement of human health; (b) industry; (c) culture; (d) tourism; (e) education, vocational training, youth and sport; (f) civil protection; (g) administrative cooperation”.
I utenriks- og sikkerhetspolitikken og innenfor justissamarbeidet gjelder egne regler, hvor en medlemsstat bare unntaksvis kan bli bundet mot sin egen vilje. 

Legalitetsprinsippet innebærer etter artikkel 5 i EF-traktaten at ”Fællesskabet handler inden for rammerne af de beføjelser og mål, der er tillagt det ved denne traktat”, dvs at EU ikke har noe annen myndighet enn den det er gitt av medlemsstatene. Det er medlemsstatene som har satt grensene for EUs myndighet. Slik kan en si at det er medlemsstatene som ”eier” EU. EUs myndighet springer ut av medlemsstatenes suverenitet. En kan også si EU er en måte som medlemsstatene har valgt å utøve deler av sin suverenitet på. All myndighet som ikke er overført til EU-organer forblir hos medlemsstatene. Medlemsstatene kan sammen ta myndighet som er avgitt til EU-organene tilbake gjennom traktatendringer, dersom de er enige om det. Dessuten kan en medlemsstat tre ut av EU, dersom den kommer til at medlemskapet medfører større ulemper enn fordeler. EU er ikke en stat, men en internasjonal organisasjon mellom selvstendige stater. 

Lojalitetsprinsippet understreker betydningen av at medlemsstatene understøtter EU-organenes bestrebelser på å gjennomføre traktatene og at EU-organene skal respektere medlemsstatenes særtrekk. 

(3) Fører EUs indre marked til at grensene mellom medlemsstatene forsvinner?

Sentralt i EU står ideen om det felles marked, dvs at medlemsstatene forener de nasjonale markeder i ett marked med felles regler. Det felles marked oppnås gjennom lovharmonisering, dvs at EU-organene samordner reglene for økonomisk aktivitet, f eks for finansvirksomhet eller miljøvern, og for konkurransen i markedet. Lovharmoniseringen tar sikte på å skape et tilfredsstillende rettsgrunnlag for reguleringen av vedkommende saksområde i alle medlemsstater. Gjennom EUs lovgivningsprosess vil medlemsstatene fremme sine interesser i ministerrådet; de nasjonale interesser avstemmes mot felles interesser båret frem av kommisjonen og europa-parlamentet. Prosessen fører til omforente, felles regler for det indre marked. Medlemsstatene får det sjelden helt som de vil, men statenes borgere og selskaper sikres til gjengjeld tilgang til hele det felles marked. 

Det felles marked viser seg i de fire friheter i EU, dvs fri bevegelighet for varer, personer, tjenester og kapital. Frihetene skal sikre adgang til hele det felles marked, dvs at grensene mellom medlemsstatene ikke skal representere hindringer. Prinsippet om avviklingen av grensekontroller innad i EU gis et symbolsk uttrykk i betegnelsen ”den grenseløse Europa”. 

Utad, derimot, vil kontroll skje på EUs yttergrenser. EU har en felles handelspolitikk, dvs at felles og ensartede toll- og avgifter på varer utløses av passering av denne yttergrense (dvs grensen mellom EU27 og ikke-EU-stater). For personer skjer kontrollen også på EUs yttergrenser, men denne grense følger av Schengen-samarbeidet (her er Norge med). Tanken er – i begge tilfelle – at når en vare eller en person har passert yttergrensen inn i EU, så er sirkulasjonen fri, dvs uten ytterligere grensekontroller. Dette fordrer en felles politikk f eks om toll og avgifter for varer og om visum mv for personer. 
Frihetene er ikke absolutte, men gjelder innenfor visse formelle grenser fastsatt i EF-traktaten og i rettspraksis fra EF-domstolen. Å utvikle det felles marked er en praktisk viktig oppgave for EU-organene. Medlemsstatene gjør stadige forsøk på å innføre nasjonale tiltak, som kan bryte med tankegangen i det indre marked, dersom de tar sikte på diskriminering. Mange konflikter i EU dreier seg nettopp om uenighet mellom EU-organene, i sær kommisjonen, og medlemsstatene om handelshindringer. 

Like konkurransevilkår oppnås ikke 100 pst – det får en heller ikke til i et nasjonalt marked – men målet er å motvirke usakelig forskjellsbehandling. Forskjellsbehandling på nasjonalt grunnlag regnes med få unntak som usaklig i EU. Reelle ulikheter kompenserer EU for bl a gjennom konkurransepolitikken (konkurransen skal ikke bare være fri, men også rettferdig, dvs det gjelder forbud bl a mot konkurransebegrensende avtaler og mot misbruk av markedsmakt); statlige overføringer (dvs tillatt statsstøtte fra medlemsstatene og fra EU); ulike programmer for utvikling av tilbakeliggende regioner (forskning, utdanning) mv. 

En nedbygging av grensenes betydning for borgernes og selskapenes virksomhet i EU er dermed et sentralt mål. Det vil fortsatt være forskjeller mellom medlemsstatene også i forutsetningene for økonomiske virksomhet, men de forskjellene skal begrenses så godt som mulig. Slagord som ”det grenseløse Europa” eller ”Europa uten grenser” henspeiler på det forhold at statsgrensene innad i EU ikke skal representere hindringer for de friheter borgere og selskaper i EU-statene har i kraft av traktatene. 

Ikke-diskrimineringsprinsippet er et grunnprinsipp. I artikkel 12 EF heter det bl a at “… al forskelsbehandling, der udøves på grundlag af nationalitet, (er) forbudt”, dvs at forskjellsbehandling mellom medlemsstatenes statsborgere ikke skal forekomme (med mindre traktaten selv gir anledning til det eller det foreligger saklige grunner som nærmere definert av EF-domstolen). Det ideologiske grunnlag for prinsippet om ikke-diskriminering bygger på europeisk erfaring med diskriminering. Jean Monnet – en av EU-samarbeidets opphavsmenn – sa at “(t)he spirit of discrimination has been the cause of the world’s greatest ills, and the Community is an attempt to overcome it” (fra “Memoirs”, London (1978) på s 354). Dette er et kjernepunkt  EU-samarbeidet. 
 (4) Er det grenser for de europeiske erfaringer?

EU er en måte europeiske stater har ordnet samarbeidet seg i mellom på. EU-samarbeidet må kunne regnes som en suksess i Europa, jf særlig veksten i antallet medlemsstater. Det er vanskelig å forestille seg krig mellom EUs medlemsstater. Skulle Frankrike og Tyskland, eller Romania og Ungarn, gå til krig mot hverandre igjen, måtte dette skje utenfor rammen av EU, slik tilfelle var for Balkan i 1990-årene. 

I en verden hvor krig fortsatt er aktuell, kan det derfor være et spørsmål om andre regioner kan lære noe av moderne europeiske erfaringer? Jeg tror svaret både er ja og nei, og mest ja.

Nei, fordi spesifikke, europeiske forutsetninger forelå for etableringen av den økonomiske integrasjon i vest-Europa. Det objektive behov for å finne nye ordninger bygget på samarbeid og ikke dominans mellom europeiske stater var tydelig, men også andre gunstige omstendigheter virket. Den kalde krig spilte også en rolle.

Ja, fordi EU-samarbeidet er vellykket og bygger på grunnleggende gode strategier for økonomisk integrasjon mellom selvstendige stater. Det er mye som tyder på at andre regionale ordningen i verden har studert EU-samarbeidet med sikte på å trekke konkrete lærdommer. Dette er det grunn til å tro vil fortsette.

I dette perspektiv er det ikke grenser for EU! 

